B. Bugár, podpredseda NR SR: (2005-03-16):
S. Zubo, poslanec: Vážený pán predsedajúci, vážené kolegyne, vážení kolegovia. V duchu, v ktorom hovoril pán Hrdlička predo mnou, dovoľte aj mne, aby som na základe známych skutočností predložil aj ja pozmeňujúci návrh k zákonu 105/2002 v nasledujúcim znení: Odporúčam, aby za § 2 bola vložená, nové ustanovenie § 2a, ktoré znie: Tento zákon sa vzťahuje aj na deti po účastníkoch národného boja za oslobodenie, ktoré sa narodili do 8. mája 1945 a žili v dobe aktívnej bojovej činnosti otca alebo matky, bližšia špecifikácia podľa § 2 zákona 105/2002 Z. z. v znení neskorších predpisov, ďalej sa bude uvádzať len zákon, a to, a) ak čo len jeden z rodičov v boji padol alebo bol poranený, b) na ostatné deti, ktorých rodičia účastníci národného boja za oslobodenie zomreli neskoršie a neuplatnili si nárok na jednotlivý finančný príspevok podľa platného zákona. Ďalej je to, v § 3 ods. 3 vložiť ods. 4, ktorý znie: „Oprávnené osoby podľa § 2a môžu predkladať so žiadosťou osvedčenie podľa § 8 zákona č. 255/1946 alebo iné úradné osvedčujúce doklady o úmrtí účastníkov odbojového hnutia.“ Ďalej v § 3 za ods. 4 vložiť ods. 5, ktorý znie: „Nárok žijúcich detí uvedených v § 2a treba uplatniť vo forme písomnej žiadosti na príslušnom orgáne podľa § 5 ods. 1 najneskôr do 31. 12. 2005. Inak nárok na finančný príspevok zaniká.“ Ďalej. Doterajší odsek č. 4 sa označuje ako ods. č. 6. V § 4 sa terajší ods. 5 vkladá, za ods. 5 sa vkladá nový ods. 6, ktorý znie: „Ak oprávnená osoba uvedená v § 2 ods. 1 zákona v súlade s ustanovením § 2, a) v národnom boji za oslobodenie padla alebo bola popravená, patrí deťom - sirotám finančný príspevok vo výške 80 000 Sk, ak zomreli obidvaja rodičia, patrí príspevok vo výške 120 000 Sk. B) ostatným deťom po neskôr zomretých účastníkov odbojového hnutia patrí polovica finančného príspevku pri splnení podmienok uvedených v § 4 zákona č. 105/2002 Z. z.“ Odôvodnenie. Navrhuje sa zaradiť medzi oprávnené osoby aj deti, teda účastníkov odboja, ak účastník v boji padol, respektíve bol popravený alebo zomrel na následky. Žijúce deti - siroty po účastníkoch odboja sú za súčasného právneho stavu diskreditované, a to najmä z týchto dôvodov: Pri porovnávaní obdobného zákona Národnej rady Slovenskej republiky č. 462/2002 z 9. júla 2002 o poskytovaní jednorazového finančného príspevku politickým väzňom, u ktorých okrem oprávnenej osoby jeho smrťou prešiel tento návrh na príspevok nielen na vdovu, vdovca ale aj na ich ďalšie žijúce deti. 2., zákon Národnej rady Slovenskej republiky č. 455/2003, ktorým sa mení a dopĺňa zákon 462/2002 Z. z. o poskytovaní jednorazového finančného príspevku politickým väzňom, priznáva finančný príspevok aj deťom, ak záväzná osoba zomrela. 3., odškodnenie sa poskytuje aj deťom podľa § 2 ods. 4 písm. a) zákona Národnej rady Slovenskej republiky č. 305/1999 Z. z. o zmiernení niektorých krívd osobám deportovaným do nacistických koncentračných alebo zajateckých táborov. Vidíme teda, že ide o zrovnoprávnenie všetkých poškodených a účastníkov odboja. Okrem toho je zrejmé, že tieto deti, deti poškodených, po celý život pociťovali stratu živých rodičov. Žili v nepriaznivej sociálnej a finančnej situácii. Všetci títo účastníci teda právom si zaslúžia odškodnenie za utrpenie ich rodičov a za následky, s ktorými sa oni v neskorších rokoch museli vyrovnať. Ďakujem.